《清江何子发自荆湖宣抚幕客罢归过我晋康投诗索报勉意塞请》
宋代·曾丰

南北新来寻旧盟，江淮襄汉又休兵。召还开府诸元帅，谢遣游谈几老生。

背上琴声忠愤激，腰间剑气血冤腥。

君不见老范相知小相沮，横渠自反高自许。三略六韬付掷捐，中庸大学归含咀。

未遑尽发千古圣道机，犹不失为一代士宗主。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。